Ligbron Akademie vir Tegnologie is baie trots om ons nuwe hokkie direkteur, Anneline Labuschagne, by ons te verwelkom. Anneline sal verantwoordelik wees vir die algemene bestuur van Ligbron se hokkie, asook die Astrobaan. Sy het ‘n ongelooflike kennis van hokkie en Ligbron weet dat sy ‘n groot aanwins vir die skool se hokkie sal wees. Anneline is al sedert 1996 by die AVS Bokkieweek betrokke waar sy verskeie spanne en SA Bokkie Hokkiespanne afgerig en georganiseer het. Sy was ook vir 5 jaar die hooforganiseerder van die Bokkieweek se hokkie. Anneline is al sedert 2011 betrokke by Ligbron se hokkie waar sy as skeidsregter vir menigte wedstryde opgetree het. Dit is vir Ligbron ‘n groot voorreg om ‘n hokkie ikoon in ons midde te verwelkom en ons sien uit na die hoogtes waarheen sy Ligbron se hokkie gaan dryf. Anneline is baie opgewonde oor die nuwe uitdaging en gesels graag oor hoe wonderlik dit vir haar is om haar grootste passie nou as ‘n werk te kan bedryf.
Baie dankie aan die spelers en afrigters wat ‘n harde hokkienaweek agter die rug het, waarin hulle wedstryd na wedstryd net hul bes probeer het.
Baie dankie ook aan die ouers en ondersteuners wat die Liggies so getrou langs die baan bystaan – ons waardeer julle.